Document ID: /roh_data/filtered/fineweb-2-filterrobots_roh.jsonl.gz/311

CSS a Schaffusa tschertga novas localitads suenter attatga
- Venderdi, 11.8.2017, 14:08
Ils biros da l’assicuranza CSS a Schaffusa nua ch’in um aveva attatgà ils 24 da fanadur ils emploiads cun ina resgia da motor, na vegnan betg pli duvrads da l’assicuranza. Ella tschertgia novas localitads a Schaffusa, ha ditg ina pledadra ed uschia confermà in rapport dal radio local, Radio Top.
Ord motivs da pietad na veglia l'assicuranza CSS betg pli retrair ils biros nua che l'attatga cun ina resgia a motor ha gì lieu, uschia la pledadra. Quant ditg che la tschertga possia cuzzar n'ha la pledadra betg pudì dir. Ils clients pertutgads vegnian il mument tgirads a Winterthur. Quels che giavischian ina cussegliaziun a Schaffusa survegnian ina visita dals collavuraturs a chasa.
L’um ch’ha attatgà la filiala sa chatta il mument anc en arrest d’inquisiziun. Ina da las persunas attatgadas aveva survegnì blessuras fitg grevas ed aveva stuì vegnir operada. Quatter ulteriuras persunas èn u stadas blessadas levamain u ch'ellas han gì in schoc.
RR novitads 12:00